Nordjyske sommerhusejere har svært ved at komme af med deres huse i øjeblikket. Rekordmange huse er til salg, og det får mæglerne til at sætte priserne ned. - Vi er nødt til at forholde os til markedet. Det gælder både sælgere og ejendomsmæglere, som nok har været for optimistiske, siger Jesper Carlsson fra Home i Hjørring. En opgørelse fra Nybolig viser, at der på landsplan er sommerhuse til salg for 17 milliarder. De fire af disse står Nordjylland for, og den pris fordeler sig på flere end 2800 nordjyske sommerhuse, som er på markedet lige nu. Ejendomsmægler Jesper Carlsson oplever, at det er nemmest at sælge sommerhuse, som er specielle, eller som er meget billige. - Der er jo en pukkel af de såkaldt almindelige sommerhuse med en almindelig beliggenhed og en pris på 1,7 til to millioner. De er vanskelige at komme af med, siger han. Men han mener dog, at alt kan sælges til den rette pris. - Hvis vi sætter de rigtige priser, sælger vi husene. Men hvis vi er optimistiske, sælger vi ingenting, siger han.

Opsummering:
Der er flere sommerhuse til salg i Nordjylland end i nogen anden landsdel. Den samlede pris anslås at være omkring fire milliarder.